Onkundige Afrikaners | Die Goeie Tyding
Ek het oor die afgelope paar jaar met meer as 30 Afrikaanse kerkgangers gepraat wat nie vir my die evangelie kon verduidelik nie. Die kern van ons geloof – wie Jesus Christus is en wat Hy gedoen het – was nie eers op hulle geestelike radar nie. Toe ek hulle oor hulle redding vra, het hulle nie 'n woord oor Jesus se kruisdood en opstanding gesê nie. Hulle hoop vir die hemel is so te sê uitsluitlik op hulle goeie werke gebaseer.
Ek verstaan dat mense soms geïntimideerd voel of senuweeagtig is. In party gevalle praat mense van bekering en genade, maar nie van Jesus se kruisdood nie. In sulke gevalle dink ek dat hulle dalk die Here ken, maar nie goeie lering ontvang het nie.
Maar in my ervaring is dit die uitsondering en nie die reël nie. In die meeste gevalle ken hierdie mense nie die Here nie. Omdat Jesus se offer nie vir hulle belangrik is nie, sal die Here hulle soos offerdiere slag (Jes. 34:6-7). Kan jy Hom hiervoor kwalik neem as Hy alles gedoen het om sondaars te red, en hulle sy offer verag? Dit is asof hulle sê: 'Die Here het nie genoeg gedoen om sondaars te red nie; ons moet iets byvoeg.'
As ek aan hierdie dinge dink, heg ek nie veel waarde aan mense wat sê dat ons 'n 'Christelike volk' is nie. Ek dink ook nie dat dit noodwendig in die verlede so was nie. Vir my lyk dit asof baie Afrikaners Christelike waardes gehad het, maar nie geweet het wat dit beteken om weergebore te wees nie.
Ek is seker dat Afrikaners dit vir die eerste twee of drie geslagte geglo het. Maar daarna het ons uit die bus uitgeval. Talle Afrikaners het geglo dat hulle op grond van hulle Afrikanerdom, die uitverkiesingsleer, die verbond, die doop, hulle aanneming en voorstelling, hulle ouers se geloof of iets anders gered is.
Toe hierdie geslag groot word, het hulle kinders gesien dat hulle op 'n Sondag vroom in die kerk sit, maar in die week soos die wêreld lewe. Nou, 35 en 40 jaar later, is hierdie kinders groot. Baie van hulle voel 'n veer vir die kerk. Hulle sal baie eerder op 'n Sondag fietsry of by 'n braai wees as om in die kerk te sit.
Die ergste van alles is dat hulle nog steeds dink hulle is 'okay' met die Here. Hulle het immers 'n Christelike agtergrond, is gedoop, en is nog êrens lidmaat by 'n gemeente.
Wat D.A. Carson se kollega van die Amish gemeenskap in Amerika gesê het, is tot 'n mate waar van ons eie volk: 'Die eerste geslag het die evangelie geglo en die uitvloeisel daarvan in hulle lewens gehad. Die tweede geslag het aanvaar dat hulle die evangelie ken, en op die uitvloeisels gefokus. Die derde geslag het die evangelie verwerp, en al wat hulle oor gehad het was die uitvloeisels.'
Paulus wou hê dat sy stamgenote gered moet word (Rom. 9:3). En sal ons nie soos hy wees nie? Wat John Knox van Skotland gesê het, moet ek en jy van ons mede-Afrikaners en die res van ons landgenote sê: 'Give me Scotland or I die!' Give me South Africa or I die!